Komission asetus (EY) N:o 1632/2000,

annettu 25 päivänä heinäkuuta 2000,

neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan järjestelmän osalta annetun asetuksen (EY) N:o 2362/98 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 20 artiklan,

sekä katsoo seuraavaa:

(1) Maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 16 päivänä marraskuuta 1988 annetun komission asetuksen (EY) N:o 3719/88(3), sellaisena kuin se on muutettuna asetuksella (EY) N:o 1127/1999(4), 27 ja 28 artiklassa vahvistetaan säännökset, joita sovelletaan todistuksia ja todistusotteita sekä niihin liittyviä sääntöjenvastaisuuksia ja rikkomisia koskevien tietojen toimittamiseen jäsenvaltioiden ja komission välillä.

(2) On osoittautunut aiheelliseksi täsmentää erityiset yksityiskohtaiset säännöt, jotka on otettava käyttöön banaanialan tuontijärjestelmien moitteettoman hallinnon varmistamiseksi, ja muuttaa tässä tarkoituksessa komission asetus (EY) N:o 2362/98(5), sellaisena kuin se on muutettuna asetuksella (EY) N:o 756/1999(6). Kyseisten yksityiskohtaisten sääntöjen on koskettava asiakirjojen säilyttämistä sekä todistusten ja todistusotteiden jäljennösten toimittamista sen jäsenvaltion tulliviranomaisten osalta, jossa vapaaseen liikkeeseen luovutusta koskevat menettelyt suoritetaan, sekä sen jäsenvaltion toimivaltaisten viranomaisten osalta, jotka ovat kyseiset asiakirjat antaneet. Sääntöjen on myös koskettava asiakirjojen aitouden ja asianmukaisuuden tarkastamista sekä sen tarkastamista, käyttävätkö todistukset ja todistusotteet antavan jäsenvaltion toimivaltaiset viranomaiset niitä vaatimusten mukaisesti.

(3) Tässä asetuksessa säädetyt toimenpiteet ovat banaanin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Lisätään asetukseen (EY) N:o 2362/98 artikla seuraavasti:

" 26 a artikla

1. Tullitoimipaikkojen, joihin on jätetty tuonti-ilmoitukset liitteessä I mainittua alkuperää olevien banaanien vapaaseen liikkeeseen luovuttamiseksi tariffikiintiöissä ja osana perinteisiä AKT-banaaneja,

a) on säilytettävä jäljennös kustakin tuontitodistuksesta tai tuontitodistusotteesta, jossa mainitut määrät on luettu kiintiöön, vapaaseen liikkeeseen luovuttamista koskevan ilmoituksen vastaanottamisen yhteydessä;

b) ja toimitettava joka toisen viikon lopussa toinen jäljennös kustakin tuontitodistuksesta tai tuontitodistusotteesta, jossa mainitut määrät on luettu kiintiöön, tämän asetuksen liitteessä II esitetyille jäsenvaltionsa viranomaisille, joilla on toimivalta myöntää todistuksia. Kyseisten viranomaisten on toimitettava joka toisen viikon lopussa jäljennös saamistaan todistuksista tai otteista edellä mainitussa liitteessä esitetyille jäsenvaltioiden toimivaltaisille viranomaisille, jotka ovat antaneet kyseiset asiakirjat.

2. Tullitoimipaikkojen, joihin asiakirjat on jätetty, on ilmoitettava välittömästi televiestinä 1 kohdassa mainituille jäsenvaltionsa toimivaltaisille viranomaisille, jos epäillään todistuksen, otteen tai jätettyjen asiakirjojen merkintöjen ja hyväksymismerkintöjen aitoutta taikka niiden toimijoiden laatua, jotka suorittavat vapaaseen liikkeeseen luovuttamismuodollisuudet tai joiden lukuun ne suoritetaan, tai jos epäillään tapahtuneen väärinkäytöksiä. Kyseisten toimivaltaisten viranomaisten on toimitettava nämä tiedot viipymättä televiestinä asiakirjat antaneille toimivaltaisille viranomaisille ja komissiolle perusteellista tarkastusta varten.

Komissio toimittaa jäsenvaltioiden tulliviranomaisille luettelon yhteisössä kyseisen tuontimenettelyn osalta rekisteröidyistä toimijoista, jotka voivat olla tuontitodistuksen tai tuontitodistusotteen haltijoita tai siirronsaajia.

3. Liitteessä II mainittujen jäsenvaltioiden toimivaltaisten viranomaisten on 1 ja 2 kohdan mukaisesti saamiensa tiedonantojen perusteella tehtävä tarvittavat lisätarkastukset tariffikiintiöjärjestelmän moitteettoman soveltamisen varmistamiseksi ja erityisesti näissä järjestelmissä tuotujen määrien valvomiseksi ennen kaikkea vertaamalla tarkasti myönnettyjä todistuksia ja otteita käytettyihin todistuksiin ja otteisiin. Niiden on tässä tarkoituksessa erityisesti tarkastettava käytettyjen asiakirjojen aitous ja vaatimustenmukaisuus sekä se, miten I osaston säännösten mukaisesti rekisteröidyt toimijat niitä käyttävät."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 25 päivänä heinäkuuta 2000.

Komission puolesta

Franz Fischler

Komission jäsen

(1) EYVL L 47, 25.2.1993, s. 1.

(2) EYVL L 160, 26.6.1999, s. 80.

(3) EYVL L 331, 2.12.1988, s. 1.

(4) EYVL L 135, 29.5.1999, s. 48.

(5) EYVL L 293, 31.10.1998, s. 32.

(6) EYVL L 98, 15.4.1999, s. 10.